KOMISIJOS ATASKAITA TARYBAI Devintoji ataskaita dėl 2004 m. balandžio 29 d. Tarybos reglamento (EB) Nr. 866/2004 įgyvendinimo ir jį taikant susidariusios padėties (2012 m. sausio 1 d. – gruodžio 31 d.) /* COM/2013/0299 final */





KOMISIJOS ATASKAITA TARYBAI Devintoji ataskaita dėl 2004 m. balandžio 29 d. Tarybos reglamento (EB) Nr. 866/2004 įgyvendinimo ir jį taikant susidariusios padėties (2012 m. sausio 1 d. – gruodžio 31 d.) ĮVADAS Tarybos reglamentas (EB) Nr. 866/2004 dėl režimo pagal Stojimo akto 10 protokolo 2 straipsnį[1] (toliau – Žaliosios linijos reglamentas, ŽLR) įsigaliojo 2004 m. gegužės 1 d. Juo nustatomos ES teisės nuostatų taikymo asmenų, prekių ir paslaugų judėjimui per liniją, skiriančią Kipro Respublikos sritis, kurių vyriausybė faktiškai nekontroliuoja, ir sritis, kurias ji kontroliuoja, sąlygos. Siekiant užtikrinti šių taisyklių veiksmingumą, jas imta taikyti plačiau – iki šias sritis skiriančios linijos ir Jungtinės Karalystės Rytų suverenios bazės teritorijos (RSBT)[2]. Ši ataskaita apima 2012 m. sausio 1 d. – gruodžio 31 d. laikotarpį. Per ataskaitinį laikotarpį Komisija nesiūlė jokių ŽLR pakeitimų ir nekeitė įgyvendinimo taisyklių. Komisija palaiko konstruktyvų dialogą dėl šio reglamento įgyvendinimo su atitinkamomis Kipro Respublikos valdžios institucijomis ir Suverenios bazės teritorijos (SBT) administracija. 1. LINIJOS KIRTIMAS (ASMENYS) 1.1. Linijos kirtimas oficialiuose linijos perėjimo punktuose Reglamentu nustatoma patikima Kipro, kitų ES piliečių ir trečiųjų šalių piliečių, oficialiuose linijos perėjimo punktuose pereinančių žaliąją liniją (toliau – linija), laisvo judėjimo teisės sistema. Palyginti su praėjusiais metais, 2012 m. liniją kertančių Kipro graikų ir Kipro turkų gerokai sumažėjo. Remiantis Kipro Respublikos duomenimis, ataskaitiniu laikotarpiu 481 732 Kipro graikai (pernai – 621 406) 154 778 transporto priemonėmis (pernai – 210 877) kirto liniją iš vyriausybės kontroliuojamų sričių į šiaurinę Kipro dalį ir 850 362 Kipro turkai (pernai – 937 789) 280 358 transporto priemonėmis (pernai – 348 225) kirto liniją iš šiaurinės Kipro dalies į vyriausybės kontroliuojamas sritis[3]. Liniją kertančių Kipro pilietybės neturinčių ES piliečių ir trečiųjų šalių piliečių skaičius žymiai sumažėjo. Remiantis Kipro Respublikos policijos (toliau – CYPOL) duomenimis, ataskaitiniu laikotarpiu liniją kirto dar 530 014 Kipro pilietybės neturinčių ES piliečių ir trečiųjų šalių piliečių (pernai – 634 218). Pėsčiųjų linijos perėjimo punkte Ledros gatvėje liniją ir vėl kirto didžioji dalis (67 proc. – 354 713) Kipro pilietybės neturinčių piliečių (daugiausia turistai). Kipro turkų bendruomenės surinkti duomenys rodo tą pačią mažėjimo tendenciją: 658 117 Kipro graikų 233 682 transporto priemonėmis kirto liniją iš vyriausybės kontroliuojamų sričių į šiaurinę Kipro dalį ir 1 398 866 Kipro turkai 516 852 transporto priemonėmis kirto liniją priešinga kryptimi. Be to, 1 107 672 Kipro pilietybės neturintys užsienio piliečiai kirto liniją iš vyriausybės kontroliuojamų sričių į šiaurinę Kipro dalį. Tačiau į minėtus CYPOL skaičius neįtraukti asmenys ir transporto priemonės, kertantys liniją Pergamos ir Strovilijos linijos perėjimo punktuose iš šiaurinės Kipro dalies į RSBT[4]. RSBT administracija nerenka išsamių duomenų apie šiuos du linijos perėjimo punktus. Vis dėlto, remdamasi Kipro turkų bendruomenės informacija, RSBT administracija apskaičiavo, kad į šiaurinę Kipro dalį perėjo 47 807 (pernai – 84 407) Kipro graikai, ir 315 683 (pernai – 450 408) Kipro turkai per RSBT esančius linijos perėjimo punktus perėjo į vyriausybės kontroliuojamas sritis; minėtus linijos perėjimo punktus į abi puses perėjo 84 801 Kipro pilietybės neturintis ES ir trečiųjų šalių pilietis. 2012 m. CYPOL darbuotojų, tiesiogiai dirbančių linijos perėjimo punktuose, skaičius padidėjo nuo 77 (2011 m.) iki 80. Didžioji dauguma asmenų liniją kirto be sunkumų, tačiau ataskaitiniu laikotarpiu užregistruota keletas incidentų. Kipro turkų bendruomenei šie incidentai kelia susirūpinimą. 2012 m. kovą Agios Dometijaus perėjimo punkte buvo vėl sustabdytas tas pats Kipro turkų autobusas, kuriam per paskutinį ataskaitinį laikotarpį vežant ES turistus nebuvo leista kirsti linijos. Šį kartą jis vežė Kirenijoje gyvenančius Britanijos piliečius į Larnaką. Autobuso vairuotojas turėjo Kipro Respublikos išduotą techninės apžiūros pažymėjimą ir profesionalaus vairuotojo pažymėjimą. Tačiau Kipro Respublikos valdžios institucijos pareikalavo ir turizmo paslaugų teikimo licencijos. Komisija pranešė Kipro Respublikos valdžios institucijoms, kad nėra nei būtina, nei tikslinga reikalauti, kad autobusų bendrovė, įsikūrusi regione, kuriam netaikomas ES teisynas, turėtų turizmo paslaugų teikimo licenciją. Šis klausimas dar sprendžiamas. 2012 m. pradžioje Komisija gavo skundų dėl pakitusių procedūrų linijos kirtimo punktuose. Pasikeitimai susiję su reikalavimais, keliamais Kipro turkų sutuoktinių, kurie yra trečiųjų šalių piliečiai, vairuotojo pažymėjimams, t. y. minėti piliečiai nebegali vairuoti transporto priemonės Kipro Respublikoje, jeigu jie neturi savo kilmės šalyje išduoto vairuotojo pažymėjimo. Komisija iškėlė šiuos klausimus Kipro Respublikos valdžios institucijoms, kad įvertintų, ar pasikeitė politika, nes tokiu atveju Komisija turėtų būti informuota, kaip nurodyta ŽLR[5]. Ataskaitiniu laikotarpiu Komisija taip pat pastebėjo, kad Kipro Respublikos valdžios institucijos išleido Note Verbale, kurioje patvirtino savo poziciją dėl teisėtų įvažiavimo į Kiprą ir išvažiavimo iš jo taškų ir kurioje, Komisijos požiūriu, ŽLR turinys perteiktas netiksliai. Kaip jau nekartą pabrėžta, Komisija didelį dėmesį skiria tam, kad ES piliečiai ir jų šeimos nariai galėtų laisvai judėti per žaliąją liniją. 1.2. Neteisėta migracija per žaliąją liniją ir prieglobstis Iš CYPOL pateiktų 2012 m. duomenų matyti, kad neteisėta migracija per liniją iš šiaurinės Kipro dalies į vyriausybės kontroliuojamas sritis šiek tiek sumažėjo. 2011 m. vyriausybės kontroliuojamose srityse sulaikyta 1 265 neteisėti migrantai (pernai – 1 311) [6]. Tiesiogiai į vyriausybės kontroliuojamas sritis pateko 19 neteisėtų migrantų (pernai – 1), o 13 asmenų pateko per RSBT (pernai – 18), todėl bendras sulaikytų neteisėtų migrantų skaičius – 1 297 (pernai – 1 330). Kaip galimą priežastį CYPOL nurodė užimtumo perspektyvų sumažėjimą dėl ekonomikos krizės Kipre, taip pat padidėjusį darbuotojų ir patrulių skaičių pagal naująjį 2012–2015 m. strateginį kovos su neteisėta migracija planą. Sulaikyti neteisėti migrantai daugiausia buvo Sirijos, Irano ir Gruzijos piliečiai (VI priedas). Neteisėti migrantai paprastai sulaikomi atliekant tikrinimą prie linijos ir oro uostuose, kai jie ketina išvykti iš Kipro. Trečiųjų šalių piliečiai, prašantys tarptautinės apsaugos, paprastai nustatomi policijos nuovadose, kai prašo prieglobsčio. Iš 1 265 neteisėtų migrantų 542 (42,8 proc.) asmenys kreipėsi dėl prieglobsčio Kipro Respublikoje. Ataskaitiniu laikotarpiu itin pagausėjo prieglobsčio prašiusių Sirijos piliečių. Neteisėtų migrantų patekimo į vyriausybės kontroliuojamas sritis maršruto vertinimą CYPOL grindžia tais pačiais kriterijais kaip ir praėjusiais metais, pirmiausia pačių migrantų pateiktais dokumentais (asmens tapatybės kortelėmis, pasais, vizomis, įvažiavimo į Turkiją arba išvykimo iš jos spaudu pase arba vadinamąja Šiaurės Kipro Turkijos Respublikos viza ar leidimu gyventi, kitais patvirtinamaisiais dokumentais (pvz., vairavimo pažymėjimais), migrantų pareiškimais, taip pat kitais įrodymais, pavyzdžiui, asmens tapatybės dokumentų neturėjimu ir Turkijos banknotais). Dauguma neteisėtų migrantų atvyksta į vyriausybės kontroliuojamas sritis per Turkiją ir šiaurinę Kipro dalį. Remiantis iš Kipro turkų bendruomenės gauta informacija, Kipro šiaurinėje dalyje sulaikytas 41 neteisėtas migrantas, 39 iš jų – sirai. 2 072 asmenims įvairiuose perėjimo punktuose nebuvo leista kirsti linijos į šiaurinę Kipro dalį[7]. Ataskaitiniu laikotarpiu iš šiaurinės Kipro dalies išsiųstas 741 asmuo[8]. Kipro Respublika ir Kipro turkų bendruomenė tiesiogiai nebendradarbiauja policijos ir imigracijos klausimais. Tačiau remiant JT abiejų bendruomenių atstovai reguliariai susitinka techniniame nusikaltimų ir nusikalstamos veikos reikalų komitete[9]. Abi bendruomenės šio komiteto veiklą papildė dalijimosi informacija ir bendrų iniciatyvų priemone – jungtiniu ryšių centru, kuriame nuolat dirba UNIFICYP policija ir kuris veikia šešias dienas per savaitę. Abi šalys išreiškė norą, taikydamos šias priemones, stiprinti atitinkamų policijos pajėgų ryšius ir bendradarbiauti bei padėti viena kitai dalijantis informacija apie atvejus, susijusius su žmonių grobimu, sulaikytais asmenimis, neteisėtais narkotikais ir pavogtu turtu[10]. CYPOL labai gerai įvertino bendradarbiavimą su kitais atitinkamais vyriausybės departamentais ir RSBT administracija. Rytų suverenios bazės teritorija (RSBT) Apskritai neteisėta migracija per RSBT ataskaitiniu laikotarpiu sumažėjo. SBT pareigūnai ir toliau puikiai vertina Kipro Respublikos ir SBT muitinės ir imigracijos departamento bendradarbiavimą šioje srityje. Per ataskaitinį laikotarpį 1 014 asmenims, tarp kurių daugiausia buvo Turkijos piliečių, gyvenančių šiaurinėje Kipro dalyje, nebuvo leista pereiti žaliosios linijos. Kiti užsieniečiai buvo Irano, Rusijos ir Izraelio turistai, kurie liniją kirto per šiaurinę Kipro dalį. Šie asmenys buvo nukreipti į Nikosijos Agios Dometijaus perėjimo punktą, kad įvykdytų atvykimo į Kipro Respubliką procedūrinius reikalavimus[11]. RSBT iš viso sulaikyta 13 neteisėtų migrantų[12], iš jų 5 teisėtai atvyko į vyriausybės kontroliuojamas sritis, tačiau pasiliko ten pasibaigus jų vizų galiojimo laikui. Kiti 8 imigrantai į salą atvyko per šiaurinę Kipro dalį ir kirto liniją neteisėtai. SBT taip pat sulaikė 5 tarpininkus[13]. Atokiau nuo linijos perėjimo punktų SBT policija, siekdama kovoti su neteisėta migracija, nereguliariai vykdo patruliavimą, atsižvelgdama į galimą riziką ir žvalgybos duomenis. Be to, SBT muitinės ir karinių pajėgų patruliai vykdo papildomą patruliavimą. Ypač sunku kontroliuoti kelis neoficialius linijos perėjimo punktus Pergamos kaime (esančiame iš dalies SBT, iš dalies šiaurinėje Kipro dalyje) arba netoli jo, kuriais vis dar naudojasi vietos gyventojai ir ūkininkai. Kaip minėta ankstesnėse žaliosios linijos ataskaitose, šie neoficialūs linijos perėjimo punktai tebekelia rūpestį, tad šiuos klausimus reikėtų spręsti nedelsiant. Kaip ir ankstesniais metais, Komisija iškėlė klausimą dėl neoficialių linijos perėjimo punktų, o SBT ragino SBT pareigūnus rasti tinkamą sprendimą, atitinkantį 2003 m. Stojimo akto Protokolo Nr. 3 5 straipsnio 2 dalies reikalavimus[14]. SBT nurodė, kad nagrinėja įvairias šios problemos sprendimų galimybes. 2. LINIJOS KIRTIMAS (PREKĖS) 2.1. Prekybos vertė Pagal Komisijos reglamento (EB) Nr. 1480/2004[15] 8 straipsnį turkiškosios Kipro dalies Prekybos rūmai (toliau – TCCoC) ir Kipro Respublikos valdžios institucijos kiekvieną mėnesį pranešdavo apie prekių, kurioms išduoti lydraščiai, rūšį, kiekį ir vertę. Į šias ataskaitas būdavo įtrauktos prekės, į vyriausybės kontroliuojamas sritis patekusios per Pergamos ir Strovilijos linijos perėjimo punktus, kurie pavaldūs SBT administracijai. Remiantis TCCoC ataskaitomis, prekių, kurioms 2012 m. išduoti lydraščiai, bendra vertė buvo 9 584 410 EUR, o faktiškai parduotų prekių vertė buvo 8 945 347 EUR[16]. 2012 m. prekyba per žaliąją liniją buvo tris kartus mažesnė nei 2011 m. Tokio žymaus sumažėjimo priežastis – 2012 m. kovą nutrauktas elektros energijos pardavimas iš šiaurinės Kipro dalies vyriausybės kontroliuojamoms sritims, kurį lėmė išskirtinės aplinkybės. 2012 m. elektros energijos parduota už 4 748 881 EUR (53 proc. prekybos). Elektros energijos pardavimas (net ir mažesnis nei 2011 m.) turėjo didelį poveikį prekybai per žaliąją liniją 2012 m. Pagal TCCoC neatsižvelgiant į elektros energijos pardavimą, bendra prekių, kurioms išduoti lydraščiai, vertė buvo 4 835 528 EUR, o faktiškai parduotų prekių vertė buvo 4 196 465 EUR. Iš šių skaičių matyti, kad prekyba per žaliąją liniją sumažėjo 22 proc., palyginti su 2011 m. Pagal Kipro Respublikos valdžios institucijų pateiktas ataskaitas bendra prekybos prekėmis, įskaitant elektros energiją, kurios pervežtos per liniją, vertė sumažėjo 303 proc. iki 8 788 890 EUR. Bendra prekybos prekėmis (neatsižvelgiant į elektros energijos pardavimą), kurios pervežtos per liniją, vertė sumažėjo 17 proc.: nuo 4 827 454 EUR (2011 m.) iki 4 040 018 EUR. Taip atsitiko daugiausia dėl sumažėjusios prekybos vario metalo laužu, statybinėmis medžiagomis ir šviežia žuvimi; šį sumažėjimą galėjo lemti ekonomikos krizė (statybos pramonės veikla beveik sustojo, uždaryta daug restoranų). Iš bendrai sumažėjusios prekybos galima būtų spręsti, kad mažėja ir abiejų bendruomenių ekonominė tarpusavio priklausomybė. Nors tai nepatenka į ŽLR taikymo sritį, pažymėtina, kad, remiantis Kipro prekybos ir pramonės rūmų (CCCI) duomenimis, prekybos srautų iš vyriausybės kontroliuojamų sričių į šiaurinę Kipro dalį vertė sumažėjo apie 50 proc.: nuo 2 272 493 EUR (2011 m.) iki 1 014 067 EUR (2012 m.). Pagrindinė tokio prekybos srautų iš vyriausybės kontroliuojamų sričių į šiaurinę Kipro dalį nebūdingo padidėjimo 2011 m. priežastis – elektros įrangos pirkimas pagal ES finansuojamą projektą. Taigi prekybos srautai iš vyriausybės kontroliuojamų sričių į šiaurinę Kipro dalį sudaro 11,3 proc. prekybos apimties priešinga kryptimi (7,85 proc. 2011 m.). Tačiau vertinant prekybą per žaliąją liniją neįskaitant elektros energijos pardavimo, prekybos srautai iš vyriausybės kontroliuojamų sričių į šiaurinę Kipro dalį sudaro 24 proc. prekybos apimties priešinga kryptimi (46 proc. 2011 m.). Kipro turkų bendruomenė tebetaiko prekybos režimą, kuris iš esmės atitinka Žaliosios linijos reglamente nurodytus apribojimus. Tačiau šis režimas ne visada taikomas nuosekliai, dėl to sunku nustatyti ilgalaikius prekybos santykius. Pagrindinis Kipro turkų bendruomenės atvirai reiškiamas argumentas – vietos ekonomikos apsauga. 2.2. Prekių rūšys 2012 m. po elektros energijos daugiausia buvo parduota plastikinių gaminių, statybinių medžiagų, akmens dirbinių ir šviežios žuvies[17]. Ataskaitiniu laikotarpiu atsirado naujų produktų, pavyzdžiui, pasiflorų, salierų, runkelių ir optinių skaidulinių kabelių, tačiau jų poveikis prekybai buvo labai nedidelis[18]. Per šį ataskaitinį laikotarpį visa prekyba per liniją vykdyta salos viduje, o eksporto į kitas ES valstybes nares ar trečiąsias šalis neužregistruota. 2.3. Pažeidimai Per ataskaitinį laikotarpį pažeidimų nenustatyta. 2.4. Su prekių judėjimu susijusios kliūtys ir sunkumai Vis dar yra prekybos per liniją kliūčių – tai matyti iš 22 proc. sumažėjusios prekybos. Kaip minėta ankstesnėse ataskaitose, dar nėra tinkamai išspręstas turkiškosios Kipro dalies sunkvežimių, įvažiuojančių į vyriausybės kontroliuojamas sritis, klausimas. Komisija mano, kad supaprastinus turkiškosios Kipro dalies komercinės paskirties transporto priemonių judėjimo sąlygas būtų prisidedama prie Kipro turkų bendruomenės ekonomikos augimo. Komisijos tarnybos 2012 m. pradžioje pradėjo technines diskusijas su Kipro Respublikos kompetentingomis institucijomis, kad išspręstų šį klausimą ir išnagrinėtų būdus, kaip būtų galima rasti tinkamų priemonių kelių eismo saugumo problemoms spręsti. Nepaisant konkrečių Komisijos pasiūlymų taikyti proporcingesnes priemones kelių eismo saugumo problemoms spręsti (pavyzdžiui, kelių eismo patikrinimus), pažangos nepadaryta. Todėl turkiškosios Kipro dalies komercinės paskirties sunkesnėms nei 7,5 t transporto priemonėms neleidžiama pervažiuoti linijos, jei jos neturi Kipro Respublikos išduotų dokumentų. Kipro Respublikos valdžios institucijos pranešė Komisijai, kad jos priėmė nuostatas, kuriomis bus supaprastintas techninės apžiūros pažymėjimų ir profesionalaus vairuotojo pažymėjimų išdavimas Kipro turkams. 2012 m. rugpjūtį Komisijai pranešta, kad linijos perėjimo punkte sustabdyta 180 t bulvių siunta, kad Kipro Respublikos sveikatos ministerija atliktų papildomus patikrinimus dėl pesticidų. Minėta ministerija norėjo taikyti bulvėms karantiną, nors prie siuntos buvo pridėtas būtinas ES fitosanitarinis sertifikatas, išduotas nepriklausomo eksperto. Įsikišus ES ekspertui, Komisijai ir TCCoC, problema buvo išspręsta. Kaip ir 2011 m., 2012 m. kilo problemų dėl maisto produktų, ypač dėl perdirbto maisto. Kipro Respublikos valdžios institucijos neleido pervežti perdirbtų maisto produktų dėl sveikatos apsaugos tarnybų išreikštų abejonių dėl gamybos proceso šiaurinėje Kipro dalyje. Komisija informavo Kipro Respublikos valdžios institucijas, kad jos gali imti produktų mėginius ir atlikti papildomus tyrimus, tačiau jos neturėtų drausti pervežti visų perdirbtų maisto produktų. Perdirbtų maisto produktų lig šiol neleidžiama pervežti. Kaip ir ankstesniais metais, Kipro turkų prekybininkai ir toliau pranešdavo apie sunkumus tiekiant prekes į prekybos centrus ir reklamuojant savo produktus bei paslaugas vyriausybės kontroliuojamose srityse, dėl kurių trikdoma prekyba. Šie sunkumai gali būti susiję su plačiai paplitusiu Kipro graikų nenoru pirkti Kipro turkų prekės ženklo produktus ir tokia praktika tebėra kliūtis prekybai. Taip pat minėta, kad abiejų bendruomenių prekybininkams, norintiems pradėti verslą su kita bendruomene, kyla administracinių kliūčių. Abiejų pusių ūkinės veiklos vykdytojams neturi būti trukdoma megzti prekybos ryšių remiantis jų verslo reikalavimais, nedarant spaudimo. 2.5. Prekių kontrabanda 2012 m. prekių kontrabanda per liniją tebebuvo tokia pat kaip ir 2011 m., o Kipro Respublikos valdžios institucijos 1 305 kartus konfiskavo prekes (pernai – 1 538). SBT 218 kartų konfiskavo prekes oficialiuose Pergamos ir Strovilijos linijos perėjimo punktuose. Tačiau prekių kontrabanda per liniją tebėra didelio masto ir atitinka geografinį linijos, išilgai kurios galima vykdyti slaptą veiklą, pobūdį. Netoli linijos esančiose srityse vykdomos kontrolės operacijos siekiant kovoti su tam tikromis, daugiausia sezoninėmis, problemomis, pavyzdžiui, medžiojamųjų ar laukinių paukščių arba fejerverkų gabenimu į vyriausybės kontroliuojamas sritis (taip pat per RSBT). Kitos konfiskuojamos prekės dažniausiai yra cigaretės ir tabakas, gyvūniniai ir pieno produktai, taip pat padirbtos rankinės ir tekstilės gaminiai. 2010 m. apylinkių teismuose iškeltos devynios baudžiamosios bylos dėl kontrabandos, o 2011 ir 2012 m. – nė vienos. Dauguma atvejų, apie kuriuos pranešta, nebuvo pradėta tesiminės bylos, o buvo nustatyta administracinė nuobauda. Dauguma prekių aptikta oficialiuose linijos perėjimo punktuose, bet taip pat netoli Pilos, SBT, Potamijos ir buferinėje zonoje netoli Zodijos. Kalbant apie įprastą Pilos kaimo, esančio buferinėje zonoje (ŽLR 4 straipsnio 10 dalis), prekių pasiūlą, teikiamą Kipro turkų gyventojams, RSBT administracija stebi ir registruoja statybinių medžiagų, žuvies, cigarečių ir kitų prekių kiekį. RSBT pastebėjo, kad žymiai padidėjo sukamojo tabako kiekis, veikiausiai viršijantis paklausą. RSBT nurodė ketinanti aptarti šį klausimą su Kipro turkų bendruomene Piloje. 2.6. Prekybos palengvinimas Komisija toliau ieško prekybos per liniją stiprinimo būdų. 2011 m. Komisijos sprendimu panaikintas įpareigojimas per žaliąją liniją prekiauti tik bulvėmis, kurios išaugintos tiesiogiai iš sertifikuotų sėklinių bulvių. 2012 m. nebuvo prekiauta kitomis nei išaugintos tiesiogiai iš sertifikuotų sėklinių bulvių, tačiau 2013 m. pradžioje buvo parduota pirma tokių bulvių siunta. Be to, TCCoC išreiškė bendrą interesą panaikinti draudimą prekiauti gyvais gyvūnais ir gyvūniniais produktais, jei šie produktai atitinka ES taisykles ir reglamentus. TCCoC pirmiausia norėtų, kad netrukus būtų pradėta prekiauti ūkiuose auginamomis žuvimis ir žmonėms neskirtomis pasukomis. Komisija šiuo metu svarsto šiuos prašymus. Kipro Respublika daug kartų išreiškė norą išnagrinėti galimybę išplėsti prekių, kurias galima pervežti į vyriausybės kontroliuojamas sritis, sąrašą. Komisija nesiliovė reikšti Kipro Respublikai savo susirūpinimo dėl prekių judėjimo iš vyriausybės kontroliuojamų sričių per šiaurinę Kipro dalį ir atgal į vyriausybės kontroliuojamas sritis per Limničio perėjimo punktą. Kadangi ŽLR yra išskirtinė teisinė priemonė, kuria reglamentuojamas bet koks prekių ir asmenų judėjimas per liniją, Komisija parengs ŽLR pakeitimą, kad šią praktiką suderintų su ES teise. Sėkmingai pasibaigus konsultacijoms su suinteresuotosiomis šalimis šis klausimas galėtų būti netrukus išspręstas, jei bus pateiktas minėtas pasiūlymas. [Šis pasiūlymas pateiktas 2013 m. gegužės 13 d.] 3. IŠVADOS Kaip nurodyta ankstesnėse ataskaitose, linijos kontrolė oficialiuose linijos perėjimo punktuose yra patenkinama. Per ataskaitinį laikotarpį sulaikytų neteisėtų migrantų skaičius, atrodo, patvirtina mažėjimo tendenciją, tačiau neteisėtai liniją kertančių trečiųjų šalių piliečių skaičius tebekelia rūpestį. Komisijos vertinimu, griežtesnė Kipro Respublikos ir RSBT administracijos vykdoma linijos atkarpų tarp linijos perėjimo punktų kontrolė labai padėtų spręsti neteisėtos migracijos ir kontrabandos problemą. Komisija taip pat ragina RSBT administraciją rasti tinkamą sprendimą dėl neoficialių linijos perėjimo punktų. Komisija yra susirūpinusi dėl kelių incidentų, kurie įvyko perėjimo punktuose 2012 m. pradžioje, ir toliau palaikys ryšius su Kipro Respublikos valdžios institucijomis dėl bet kokių aplinkybių, kurios galėtų turėti įtakos politikai. 2012 m. prekybos per liniją vertė buvo tris kartus mažesnė nei 2011 m. Toks žymus sumažėjimas paaiškinamas tuo, kad 2012 m. kovą nutrauktas elektros energijos pardavimas iš šiaurinės Kipro dalies vyriausybės kontroliuojamoms sritims, dėl kurio buvo susitarta 2011 m. liepos mėn. Neatsižvelgiant į elektros energijos pardavimą, įprasta prekyba per žaliąją liniją žymiai sumažėjo ketvirtą kartą iš eilės nuo ŽLR įsigaliojimo 2004 m. (17 proc. nuo 4 827 454 EUR 2011 m. iki 4 040 018 EUR); tai įvyko iš dalies dėl ekonomikos nuosmukio. Be elektros energijos daugiausia buvo parduodama plastikinių gaminių, statybinių medžiagų, akmens dirbinių ir šviežios žuvies. Bendras prekybos mastas tebėra ribotas, iš dalies dėl ribotos paties reglamento taikymo srities. Šiuo ataskaitiniu laikotarpiu išlieka tam tikros prekybos kliūtys. Kipro turkų komercinės paskirties transporto priemonės, visų pirma sunkvežimiai, sveriantys daugiau kaip 7,5 t, ir autobusai, vis dar negali laisvai judėti po visą salą, jeigu vairuotojo pažymėjimai ir techninės apžiūros pažymėjimai nebuvo įgyti vyriausybės kontroliuojamose srityse. Komisijos tarnybos ir atsakingi Kipro Respublikos departamentai pradėjo diskusijas, kad rastų tinkamą šio klausimo sprendimą. Tačiau pažangos dar nepadaryta. Taip pat nepadaryta pažangos sprendžiant kitus sunkumus, nurodytus 2.4 punkte. Atrodo, kad prekių kontrabanda per liniją sumažėjo, bet tebėra plataus masto. Prekių judėjimas iš vyriausybės kontroliuojamų sričių per Limničio perėjimo punktą per šiaurinę Kipro dalį ir atgal į vyriausybės kontroliuojamas sritis neatitinka ES teisės, todėl reikia iš dalies pakeisti Žaliosios linijos reglamentą. Šie pakeitimai šiuo metu yra priėmimo eigoje. Bendra išvada – Žaliosios linijos reglamentas tebėra veiksmingas pagrindas, kuriuo sudaromos galimybės asmenims ir prekėms judėti į Kipro Respublikos vyriausybės kontroliuojamas sritis ir iš jų. Tačiau Komisija susirūpinusi ir dėl sumažėjusio liniją kertančių asmenų skaičiaus, ir dėl prekybos apimties; tai siejama su ekonomikos krize, tačiau gali būti ir sumažėjusios abiejų bendruomenių tarpusavio priklausomybės požymis. Šiomis aplinkybėmis Komisija pasikliauja veiksmingu Kipro Respublikos bendradarbiavimu, kad būtų užtikrintas veiksmingas Tarybos reglamento (EB) Nr. 866/2004 įgyvendinimas. Komisija toliau stebės šio reglamento įgyvendinimą. [1] OL L 161, 2004 4 30, p.128. Reglamentas su paskutiniais pakeitimais, padarytais Tarybos reglamentu (EB) Nr. 587/2008 (OL L 163, 2008 6 24, p. 1) (Žaliosios linijos reglamentas). [2] Žr. Žaliosios linijos reglamento 3-ą konstatuojamąją dalį. [3] Kipro Respublikos valdžios institucijos nerenka duomenų apie Kipro graikų grįžimą į vyriausybės kontroliuojamas sritis arba apie Kipro turkų grįžimą į šiaurinę Kipro dalį (žr. VII priedą). [4] ŽLR nėra numatyta įpareigojimų pranešti apie šį srautą. [5] ŽLR 10 straipsnis. [6] Į šį skaičių neįtraukti asmenys, kuriems neleista kirsti žaliosios linijos, nes Kipro Respublika neturi oficialių statistinių duomenų apie juos. Tačiau CYPOL vertinimu, 2012 m. maždaug 2 500 asmenų nebuvo leista pereiti į vyriausybės kontroliuojamas sritis. [7] Iš Turkijos – 807, iš Sirijos – 438, iš Turkmėnistano – 117, iš Irako – 83, iš Pakistano – 69 [8] Iš Turkijos – 318, iš Pakistano – 93, iš Moldovos – 71, iš Turkmėnistano – 65, iš Sirijos – 46 [9] Šis komitetas – vienas iš septynių specializuotų komitetų, kurie, tiesiogiai remiantis dviejų Kipro bendruomenių vadovų 2008 m. gegužės 21 d. pasiektu susitarimu, su JT parama suformuoti siekiant didinti abiejų bendruomenių tarpusavio pasitikėjimą. [10] 2013 m. sausio 7 d. Generalinio sekretoriaus Jungtinių Tautų operacijos Kipre ataskaita. [11] Iš Turkijos – 478 iš Irano – 40, iš Rusijos – 40, iš Izraelio – 34 [12] Iš Uzbekistano – 3, iš Irako – 2, iš Indijos – 2, iš Irano – 1, iš Egipto – 1, iš Turkijos – 1, iš Šri Lankos – 1, iš Kinijos – 1, iš Vietnamo – 1 [13] 4 Kipro graikus ir 1 Iranietį. [14] OL L 236, 2003 9 23, p. 940. [15] 2004 m. rugpjūčio 10 d. Komisijos reglamentas (EB) Nr. 1480/2004, OL L 272, 2004 8 20, p. 3. [16] Žr. šios ataskaitos I, II ir III priedus. [17] Žr. šios ataskaitos IV priedą. [18] Prekyba naujais produktais sudarė tik 0,26 proc. visos prekybos per žaliąją liniją.